Virallinen lehti nro C 402 , 22/12/1998 s. 0133



KIRJALLINEN KYSYMYS P-1427/98 esittäjä(t): Astrid Thors (ELDR) komissiolle (29. huhtikuuta 1998) Aihe: Salaustekniikkaa koskeva Ranskan lainsäädäntö Ranskan telelainsäädännössä rajoitetaan huomattavasti salaustekniikoiden käyttöä. Asiaan on kiinnitetty huomiota myös viestien salausta ja digitaalisia allekirjoituksia koskevassa komission tiedonannossa. Ranskassa on äskettäin tullut voimaan kaksi salaustekniikan käytön ehtoja koskevaa säädöstä, jotka tekevät siitä ilmoitus- ja lupamenettelyn alaisen. Rajoituksista mainittakoon, että salaustekniikan laillisuuden mahdollistavan ns. luotetun kolmannen osapuolen (Third Trusted Party, TTP) hallintoneuvostosta enemmistön on oltava Ranskan kansalaisia. Lisäksi, salaukseen käytettävien "avainten" on oltava TTP:n hallussa, mikä saattaa johtaa siihen, että tietokoneelle muutetussa muodossa ilmestyvää viestiä ei lain mukaan saisi käyttää Ranskassa. Ovatko edellä mainitut säännökset ja ehdot komission mielestä sopusoinnussa sisämarkkinoita koskevien määräysten kanssa? Jos ne eivät ole, mihin toimenpiteisiin komissio aikoo ryhtyä sen takaamiseksi, että palvelun tarjoamiseen on mahdollisuus, ja että salaisten viestien luottamuksellisuus voidaan taata myös Ranskan alueella? Komission jäsenen M. Montinkomission puolesta antama vastaus (11. kesäkuuta 1998) Ranskan viranomaiset antoivat teknisiä standardeja ja määräyksiä koskevien tietojen toimittamisessa noudatettavasta menettelystä 28. maaliskuuta 1983 annetun neuvoston direktiivin 83/189/ETY(1) mukaisesti tiedoksi neljä säädösluonnosta, joilla salaustekniikkaa koskevat sääännökset pannnan täytäntöön Ranskan telelainsäädännössä. Komissio antoi kaikista neljästä säädöksestä omat huomautuksensa. Ranskan viranomaiset hyväksyivät säädökset virallisesti äskettäin. Ranskan lainsäädännössä tehdään ero tietoturvan varmistamiseen tarkoitettujen tuotteiden ja palvelujen sekä todentamistekniikoiden, kuten digitaaliset allekirjoitukset, tuotteet ja palvelut, välillä. Ranskan lainsäädäntö sisältää tietoturvan varmistamiseen tarkoitettujen tuotteiden ja palveluiden osalta säännöksiä niiden käytöstä, tietoturvatasoltaan alhaisten tuotteiden toimittamisesta, Ranskaan sijoittautuneista palvelujen tarjoajista sekä muista toimituksista. Komission tulkinnan mukaan tietoturvan varmistamiseen tarkoitettujen tuotteiden ja palveluiden käytölle ei ole mitään rajoituksia silloin, kun käytetään hyväksyttyä palvelun tarjoajaa. Muussa tapauksessa tarvitaan ennakkolupa. Tietoturvatasoltaan alhaisten tuotteiden toimittamiseen sovelletaan ennakkoilmoitusmenettelyä. Ranskaan sijoittautuneiden palvelujen tarjoajien on läpäistävä lupamenettely. Muihin tuotteiden tai palveluiden tarjoajiin sovelletaan ennakkolupamenettelyä. Ranskaan sijoittautuneita tietoturvan varmistamiseen tarkoitettujen palvelujen tarjoajia koskevassa ennakkolupamenettelyssä ei - lain hyväksytyssä versiossa - edellytetä enemmistön yrityksen johtokunnasta olevan Ranskan kansalaisia. Laissa vaaditaan ainoastaan, että palvelun tarjoajat työllistävät riittävän määrän puolustukseen ja kansalliseen turvallisuuteen liittyviä salassapidettäviä tietoja koskevan lain 81 - 514 vaatimukset täyttävää henkilökuntaa. Komissio vahvistaa digitaalisia allekirjoituksia ja viestien salausta koskevassa tiedonannossaan(2) esittämänsä kannan, jonka mukaan komissio seuraa kiinteästi jäsenvaltioiden toimintaa salaustekniikoiden alalla ja arvioi alan kansallisten säännösten yhteensopivuutta EY:n perustamissopimuksen, yhteisöjen tuomioistuimen oikeuskäytännön sekä yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24. lokakuuta 1995 annetun parlamentin ja neuvoston direktiivin(3)95/46/EY sekä henkilötietojen käsittelystä ja yksityisyyden suojasta televiestinnän alalla 15. joulukuuta 1997 annetun parlamentin ja neuvoston direktiivin 97/66/EY(4) kanssa. (1) EYVL L 109, 26.4.1983. (2) KOM(97) 503 lopullinen. (3) EYVL 281, 23.11.1995. (4) EYVL L 24, 30.1.1998.